पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल। रेलवे ट्रैक के पास बनी झुग्गियों से ट्रेन व यात्रियों की सुरक्षा से हो रहे खिलवाड़ को देखते हुए रेलवे प्रशासन ने कार्रवाई शुरू कर दी है। रेल मंडल ने ऐशबाग क्षेत्र में झुग्गियां बनाने वालों के खिलाफ शासकीय रेलवे पुलिस (जीआरपी) में रिपोर्ट दर्ज करवाई है। वहीं, नगर निगम व जिला प्रशासन को भी इसकी सूचना दे दी गई है।
ऐशबाग, छोला और पुलबोगदा क्षेत्र में रेल मंडल ने ट्रैक के पास 171 झुग्गियां चिह्नित की हैं। इन सभी के खिलाफ एफआईआर दर्ज कराई है। इनमें से करीब ढाई दर्जन से ज्यादा भारत टॉकीज से लेकर ऐशबाग व बरखेड़ी रेलवे फाटक के बीच हैं। कुछ झुग्गियां तो रेलवे सिग्नल के एकदम पास बना ली गई हैं। दैनिक भास्कर ने हाल ही में इस मामले को उठाया था।
पीडब्ल्यूआई ने की रिपोर्ट : सिग्नल के पास झुग्गी बनाने वालों के खिलाफ चीफ पाथ-वे इंस्पेक्टर की ओर से जीआरपी में एफआईआर दर्ज करवाई गई है। इसमें झुग्गियों के कारण ट्रेनों के संचालन और ट्रैक व यात्रियों की सुरक्षा में सेंध लगने जैसी बात कही गई है। रिपोर्ट में कहा गया है कि यदि जल्द झुग्गियों को नहीं हटाया गया तो किसी दिन कोई बड़ी दुर्घटना हो सकती है। इसके बाद रेलवे प्रशासन ने रिपोर्ट कर नगर निगम सहित संबंधितों को रिमाइंडर पहुंचा दिया है।
तीन जगह ज्यादा समस्या
दो मीटर जगह भी नहीं : भारत टॉकीज ब्रिज के पास ट्रैक से करीब दो मीटर की दूरी तक झुग्गियां बन गई हैं। यहां सीवेज भी ट्रैक के आसपास जमा हो रहा है। इससे ट्रैक का बेस कमजोर हो रहा है। इस कारण यहां मेंटेनेंस भी नहीं हो पा रहा है।
कैसे डले नया ट्रैक: छोला क्षेत्र में नई लाइन डालने में परेशानी आ रही है। इसका खामियाजा विंध्याचल, राज्यरानी व बिलासपुर एक्सप्रेस आदि के यात्रियों को हो रहा है, क्योंकि दूसरा ट्रैक नहीं होने से गाडिय़ां आउटर पर घंटों खड़ी रहती हैं।
नए ब्रिज का काम अटका: पुलबोगदा क्षेत्र में दो दर्जन से ज्यादा अतिक्रमण हैं। इस कारण तीसरी रेलवे लाइन के लिए पुलबोगदा के पास नया ब्रिज बनाने का काम शुरू नहीं हो पा रहा है।
जल्द की जाएगी कार्रवाई
॥नगर निगम को जहां-जहां की सूचना मिलती है तो कार्रवाई की जाती है। रेलवे के मामले को दिखवाकर जल्द झुग्गियां हटाने की कार्रवाई की जाएगी।
विशेष गढ़पाले, आयुक्त, नगर निगम
॥हम जल्द ही रेलवे प्रशासन, नगर निगम, आरपीएफ सहित सभी संबंधितों से चर्चा कर सामूहिक निर्णय लेकर इस मामले में कार्रवाई करेंगे। फिलहाल रिपोर्ट का अध्ययन किया जा रहा है, जिसकी सूचना वरिष्ठ अधिकारियों को देकर आगे का कदम उठाया जाएगा।
दुष्यंत जोशी, टीआई, जीआरपी भोपाल
॥रेल मंडल ने झुग्गियों व अतिक्रमण के मामले में पत्र लिखने, रिपोर्ट करने आदि की कार्रवाई की है। रेलवे के अधिकार क्षेत्र का मामला नहीं होने के कारण ज्यादा दिक्कत हो रही है। जल्द नगर निगम व जिला प्रशासन के अधिकारियों से समन्वय कर समस्या को दूर कर लिया जाएगा।
केके दुबे, पीआरओ, रेल मंडल भोपाल
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva npi_Deva hin_Deva bho_Deva hin_Deva bho_Deva zho_Hant eng_Latn